Document ID: 32001D0456

Απόφαση της Επιτροπής
της 13ης Ιουνίου 2001
για την τροποποίηση, για ένατη φορά, της απόφασης 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες
[κοινοποιηθείσα υπό τον αριθμό Ε(2001) 1638]
(Κείμενο που παρουσιάζει ενδιαφέρον για τον ΕΟΧ)
(2001/456/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Ως επακόλουθο της εκδήλωσης εστιών αφθώδους πυρετού στις Κάτω Χώρες, η Επιτροπή εξέδωσε την απόφαση 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες(4), όπως τροποποιήθηκε τελευταία από την απόφαση 2001/426/ΕΚ(5).
(2) Η κατάσταση ως προς τον αφθώδη πυρετό σε ορισμένα τμήματα των Κάτω Χωρών ενδέχεται να θέσει σε κίνδυνο το ζωικό κεφάλαιο σε άλλα τμήματα της επικράτειας των Κάτω Χωρών και σε άλλα κράτη μέλη, λόγω διάθεσης στην αγορά και εμπορίας ζώντων δίχηλων ζώων και ορισμένων από τα προϊόντα τους. Ωστόσο, το τελευταίο κρούσμα αναφέρθηκε στις 21 Απριλίου 2001.
(3) Η οδηγία 85/511/ΕΟΚ του Συμβουλίου(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, θέσπισε κοινοτικά μέτρα για την καταπολέμηση του αφθώδους πυρετού.
(4) Σύμφωνα με την απόφαση 2001/246/ΕΚ της Επιτροπής σχετικά με τον καθορισμό των όρων καταπολέμησης και εξάλειψης του αφθώδους πυρετού κατ' εφαρμογή του άρθρου 13 της οδηγίας 85/511/ΕΟΚ(7), όπως τροποποιήθηκε από την απόφαση 2001/279/ΕΚ(8), οι περιορισμοί που ίσχυαν στη ζώνη εμβολιασμού εξακολουθούν να εφαρμόζονται. Ωστόσο, έως τις 25 Μαΐου 2001 είχαν σφαγεί όλα τα εμβολιασθέντα ζώα στην περιοχή γύρω από το Oene και έως τις 14 Μαΐου 2001 στην περιοχή γύρω από το Kootwijkerbroek.
(5) Υπό το πρίσμα της εξέλιξης της νόσου κρίνεται επομένως σκόπιμη η περαιτέρω διευκόλυνση της μετακίνησης ευπαθών ζώων από περιοχές εκτός εκείνων που εμφαίνονται στο παράρτημα I.
(6) Κατά τη συνεδρίαση της μόνιμης κτηνιατρικής επιτροπής στις 12 Ιουνίου 2001, οι Κάτω Χώρες επανέλαβαν σχετικά με τις προτεινόμενες τροποποιήσεις της απόφασης 2001/223/ΕΚ ότι:
- προκειμένου να αποτραπεί η μετακίνηση ζώντων ευπαθών ζώων, θα διενεργούνται συνεχείς έλεγχοι στην κυκλοφορία από τις παρατιθέμενες στο παράρτημα Ι περιοχές προς την υπόλοιπη χώρα,
- το κρέας που προορίζεται για ενδοκοινοτικό εμπόριο και εξαγωγή θα διαχωρίζεται πλήρως από το κρέας που φέρει την υγειονομική σήμανση που προβλέπεται στην απόφαση 2001/305/ΕΚ και θα τοποθετείται σε εγκαταστάσεις όπου δεν υπάρχει κρέας που φέρει την υγειονομική σήμανση που προβλέπεται στην απόφαση 2001/305/ΕΚ.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/223/ΕΚ της Επιτροπής τροποποιείται ως εξής:
1. Το άρθρο 12α αντικαθίσταται από το ακόλουθο κείμενο: "Άρθρο 12α
1. Οι Κάτω Χώρες διασφαλίζουν την απαγόρευση της αποστολής σε άλλα κράτη μέλη ζώντων ζώων των ευπαθών στον αφθώδη πυρετό ειδών από τις περιοχές της επικράτειάς τους που δεν εμφαίνονται στο παράρτημα Ι.
2. Κατά παρέκκλιση των διατάξεων της παραγράφου 1, οι αρμόδιες αρχές του τόπου αναχώρησης δύνανται να επιτρέπουν τη μεταφορά σε άλλα κράτη μέλη βοοειδών και χοιροειδών από τις περιοχές των Κάτω Χωρών που βρίσκονται εκτός των περιοχών που αναγράφονται στο παράρτημα Ι, υπό τον όρο ότι κοινοποιούν τη μεταφορά στις κεντρικές κτηνιατρικές αρχές του κράτους μέλους προορισμού και κάθε κράτους μέλους διαμετακόμισης."
2. Το σημείο 1, η περιγραφή της επιτηρούμενης ζώνης γύρω από το Kootwijkerbroek, διαγράφεται από το παράρτημα Ι και το σημείο 2, η περιγραφή της επιτηρούμενης ζώνης γύρω από το Oene, λαμβάνει την ανάλογη νέα αρίθμηση.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Ιουνίου 2001.

Labels: 3
18
6